C 204/6
ET
Euroopa Liidu Teataja
12.6.2023
Selleks et paindlikult lahendada ühise järelevalvetegevuse käigus tekkivaid võimalikke järelevalvealaseid murekohti, peaks olema tagatud võimalus laiendada ühist järelevalvetegevust ka valdkondadesse, mida eelmine iga-aastane läbivaatamine ei hõlmanud.
Seetõttu toetab EKP ELi kesksete vastaspoolte pädevatele asutustele pakutavat võimalust taotleda järelevalve läbiviimisel abi (11) (põhimõttel, et abi taotlemine ei ole ei kohustuslik ega keelatud).
Kui komisjoni ettepaneku kohaselt luuakse ühised järelevalverühmad, toetab EKP kliirivate liikmete asjaomaste järelevalveasutuste osalemist ühistes järelevalverühmades, võttes arvesse kliirivate liikmete ja ELi kesksete vastaspoolte vahelise seose ning asjaomaste emiteerivate keskpankade ja järelevaatajate vahelise seose olulisust ning nende laiemat süsteemset vaatenurka kesksete vastaspoolte riskijuhtimisele.
1.2
Euroopa Väärtpaberiturujärelevalve
1.2.1 ESMA roll järelevalvealase lähenemise edendamisel ja piiriülese riski maandamisel Hästitoimiva kapitaliturgude liidu jaoks peavad ELi kesksete vastaspoolte järelevalvetavad olema tihedalt kooskõlastatud.
Selleks et veelgi edendada järelevalvealast lähenemist ja Euroopa turu infrastruktuuri määruse järjepidevat kohaldamist kõikide ELi kesksete vastaspoolte suhtes, toetab EKP ettepanekut tugevdada ESMA kui ühe Euroopa järelevalveasutuse rolli.
Eelkõige peaks ESMA-l olema kolleegiumides hääleõigus ning võimalus avaldada arvamust järelevalveotsuste eelnõude kohta, mis käsitlevad iga-aastast läbivaatamist ja hindamist, võimendustagatise nõudeid ja tegevusloa kehtetuks tunnistamist.
Samuti toetab EKP kavandatavat menetlust ESMA arvamuste esitamiseks ELi keskse vastaspoole pädevale asutusele (12).
See on täielikult kooskõlas ESMA horisontaalse osalemisega kõikides kolleegiumides ning sellest tuleneva ainulaadse ja olulise rolliga ühiste küsimuste järjepideva hindamise edendamisel kolleegiumides.
1.2.2 Kriisiolukordade piiriülene koordineerimine EKP nõustub, et on vaja tugevdada liidu raamistikku asjaomaste asutuste vaheliseks töö koordineerimiseks stressiolu­ kordades, mis mõjutavad või võivad mõjutada ELi keskseid vastaspooli või keskselt kliiritavaid turge üldisemalt.
See on oluline nii selleks, et teha varakult kindlaks konkreetsete ELi kesksete vastaspoolte stressiolukorrast tulenevad liiduülesed nakkusriskid ning neid maandada, kui ka selleks, et olla võimeline hästi koordineeritult ja liiduüleselt reageerima kogu liitu hõlmavatele hädaolukordadele.
Konkreetsem raamistik eriolukordadele reageerimiseks aitab täpsustada asjaomaste asutuste ja kesksete vastaspoolte ootusi praktiliste sammude osas, kiirendada liidu reageerimist eriolukordadele ning vähendada võimalikke riske seoses asjaomaste asutuste vastuoluliste lähenemis­ viisidega.
Seetõttu tervitab EKP eriolukordi käsitlevate sätete kavandatavat läbivaatamist (13), sealhulgas asjakohaste eriolukorra stsenaariumide täpsustamist, ESMA ametlikku koordineerivat rolli, ESMA võimalust saada otse koordineeriva rolli täitmiseks vajalikku teavet ja õigust anda pädevatele asutustele erakorralisi soovitusi, kui eriolukord hõlmab enam kui ühte ELi keskset vastaspoolt või kui kogu liitu hõlmavad sündmused võivad destabiliseerida piiriüleseid keskselt kliiritavaid turge.
Hästi koordineeritud reageerimiseks tõsistele keskset kliirimist mõjutavatele stressiolukordadele on vaja kesksete vastaspoolte järelevalvekomitee ja asjaomaste asutuste vahelist tõhusat koostööd.
Seetõttu tuleks asjaomased emiteerivad keskpangad alati kaasata kesksete vastaspoolte järelevalvekomitee koosolekutele, mis kutsutakse kokku juhul, kui finantsturgude sündmused võivad avaldada kahjulikku mõju turu likviidsusele, rahapoliitika ülekandumisele või maksesüsteemide tõrgeteta toimimisele.
See tagaks ka kooskõla kavandatava määruse lähenemisviisiga, mille kohaselt emiteerivad keskpangad kaasatakse kõikidesse aruteludesse ELi kesksete vastaspoolte üle (vt punkt 1.3.1 allpool).
(11) Vt kavandatava määruse artikli 1 punkt 18, millega lisatakse Euroopa turu infrastruktuuri määrusesse uus artikli 23b lõige 2d.
(12) Vt kavandatava määruse artikli 1 punktid 12 ja 17.
(13) Vt kavandatava määruse artikli 1 punkt 19.